b'\n_START_ARTICLE_\nVrh pobude Tri morja 2019\n_START_PARAGRAPH_\nVrh pobude Tri morja 2019 je bil \xc4\x8detrti vrh mednarodne pobude Tri morja. Potekal je 5. in 6. junija v Ljubljani in na Brdu pri Kranju. Velja za enega najpomembnej\xc5\xa1ih politi\xc4\x8dno-poslovnih dogodkov, ki jih je gostila Slovenija.\n_START_SECTION_\nUdele\xc5\xbeenci\n_START_PARAGRAPH_\nVrha se je udele\xc5\xbeilo devet od dvanajstih predsednikov dr\xc5\xbeav \xc4\x8dlanic. Prisostvovali so tudi gostje in 16 ministrov, ducat sekretarjev, ve\xc4\x8d visokih predstavnikov mednarodnih organizacij in podjetnikov. Vseh delegatovtv je bilo okoli 600 iz \xc5\xa1tiridesetih razli\xc4\x8dnih dr\xc5\xbeav.\n_START_SECTION_\nPrvi dan (sreda, 5. junij 2019)\n_START_PARAGRAPH_\nPrvi dan sre\xc4\x8danja je potekal v Ljubljani. Nekaj ur pred uradnim za\xc4\x8detkom je gostitelj, predsednik Republike Slovenije Borut Pahor v Predsedni\xc5\xa1ki pala\xc4\x8di bilateralno gostil nekatere od udele\xc5\xbeenih predsednikov ter ameri\xc5\xa1kega sekretarja za energijo Ricka Perrya. Uradno se je vrh pri\xc4\x8del z odprtjem poslovnega foruma, ki je potekal na Gospodarskem razstavi\xc5\xa1\xc4\x8du, ve\xc4\x8dinoma v Marmorni dvorani. Na forumu so spregovorili predsedniki dr\xc5\xbeav \xc4\x8dlanic oz. njihovi odposlanci, Rick Perry, podjetniki ter ministri. Zve\xc4\x8der so si predstavniki dr\xc5\xbeav \xc4\x8dlanic pred Predsedni\xc5\xa1ko pala\xc4\x8do ogledali skupno to\xc4\x8dko slovenskega pevskega zbora Carmen Manet, ki je zmagal na Evroviziji za zbore 2017 ter vodilne akrobatske skupine na svetu Dunking Devils. Sledilo je tudi fotografiranje ter slavnostna ve\xc4\x8derja v Kristalni dvorani Predsedni\xc5\xa1ke pala\xc4\x8de. Udele\xc5\xbeili so se je tudi podjetniki, ter gostje, sekretar Perry, predsednik Evropske komisije Jean-Claude Juncker ter nem\xc5\xa1ki predsednik Frank-Walter Steinmeier.\n_START_SECTION_\nDrugi dan (\xc4\x8detrtek, 6. junij 2019)\n_START_PARAGRAPH_\nCelotni drugi dan vrha je potekal v Kongresnem centru Brdo. Na okrogli mizi so predsedniki govorili predvsem o investicijskem skladu, ki so ga zasnovali na vrhu 2018 v Romuniji. Sprejeli so skupno deklaracijo za ustanovitev sklada, ki bo omogo\xc4\x8dal financiranje projekte pobude Tri morja. Nekaj milijard za razvoj je s strani Evropske unije zagotovil tudi Jean-Claude Juncker, predsednik Evropske komisije. Zaklju\xc4\x8dke vrha so na kon\xc4\x8dni novinarski konferenci predstavili Borut Pahor, Kolinda Grabar-Kitarovi\xc4\x8d, Jean Claude Juncker, Andrzej Duda ter v \xc4\x8detrtek pridru\xc5\xbeeni romunski predsednik Klaus Werner Iohannis._NEWLINE_Sklenili so tudi, da bo 5. vrh pobude leta 2020 potekal v Estoniji.\n_START_SECTION_\nProtokolarna darila\n_START_PARAGRAPH_\nUdele\xc5\xbeeni predsedniki oz. njihovi odposlanci so prejeli protokolarna darila, ki po besedah Urada predsednika Republike Slovenije, odra\xc5\xbeajo slovensko inovativnost. Prejeli so stekleno steklenico s kozarcem oblikovalke Tanje Pak, izdelano v Steklarni Hrastnik. \xc4\x8clani delegacij pa so prejeli steklenico Diabolo, opremljeno s pametnim opomnikom za pitje vode Ulla Labs, pametni iskalnik predmetov Chipolo ter \xc2\xbbrasto\xc4\x8di\xc2\xab\xc2\xa0svin\xc4\x8dnik.'